ROZHODNUTIE KOMISIE
z 26. októbra 2009,
ktorým sa Spojené kráľovstvo oslobodzuje od určitých povinností pri uplatňovaní smernice Rady 66/402/EHS, pokiaľ ide o Avena strigosa Schreb
[oznámené pod číslom K(2009) 8038]
(Iba anglické znenie je autentické)
(Text s významom pre EHP)
(2009/786/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 66/402/EHS zo 14. júna 1966 týkajúcu sa obchodovania s osivom obilnín (1), a najmä na jej článok 23a,
so zreteľom na žiadosť, ktorú predložilo Spojené kráľovstvo,
keďže:
(1)
V zmysle smernice 66/402/EHS môže Komisia za určitých podmienok oslobodiť členský štát od povinností súvisiacich s obchodovaním s osivom obilnín, ktoré sú stanovené v uvedenej smernici.
(2)
Spojené kráľovstvo požiadalo o oslobodenie od povinností v súvislosti s Avena strigosa Schreb.
(3)
Osivo uvedeného druhu nie je bežne rozmnožované alebo uvádzané na trh v Spojenom kráľovstve. Okrem toho pestovanie Avena strigosa Schreb má v uvedenej krajine minimálny hospodársky význam.
(4)
Pokiaľ tieto podmienky budú zotrvávať, príslušný členský štát by mal byť oslobodený od povinnosti uplatňovať ustanovenia smernice 66/402/EHS na daný materiál.
(5)
Opatrenia stanovené v tomto rozhodnutí sú v súlade so stanoviskom Stáleho výboru pre osivá, množiteľský materiál v poľnohospodárstve, záhradníctve a lesnom hospodárstve,
PRIJALA TOTO ROZHODNUTIE:
Článok 1
Spojené kráľovstvo je oslobodené od povinnosti uplatňovať smernicu 66/402/EHS, s výnimkou článku 14 ods. 1, na druh Avena strigosa Schreb.
Článok 2
Toto rozhodnutie je určené Spojenému kráľovstvu Veľkej Británie a Severného Írska.
V Bruseli 26. októbra 2009